CELEX: 32020D1722
Language: bg
Date: 2020-11-16 00:00:00
Title: Решение (ЕС) 2020/1722 на Комисията от 16 ноември 2020 година относно количеството квоти, които да бъдат издадени в Съюза като цяло за 2021 г. в рамките на системата на ЕС за търговия с емисии (нотифицирано под номер C(2020)7704) (текст от значение за ЕИП)

18.11.2020   
               
               
                  BG
               
               
                  Официален вестник на Европейския съюз
               
               
                  L 386/26
               
            
         РЕШЕНИЕ (ЕС) 2020/1722 НА КОМИСИЯТА
         от 16 ноември 2020 година
         относно количеството квоти, които да бъдат издадени в Съюза като цяло за 2021 г. в рамките на системата на ЕС за търговия с емисии
         
            
               (нотифицирано под номер C(2020)7704)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (1), и по-специално член 9 и член 9а от нея,
         като има предвид, че:
         
                     (1)
                  
                  
                     С Решение 2010/634/ЕС на Комисията (2) се определя количеството квоти в Европейския съюз, които следва да бъдат издадени за тръжна продажба или безплатно разпределение за 2013 г. в съответствие с член 9 и член 9а, параграф 1 от Директива 2003/87/ЕО. С цел да се вземат предвид присъединяването на Хърватия към Съюза, разширяването на обхвата на системата на ЕС за търговия с емисии („СТЕ на ЕС“) с включването в него на държавите от ЕИП/ЕАСТ, както и допълнителната информация и по-точните данни, които вече са достъпни, с Решение 2013/448/ЕС на Комисията (3) съответно беше изменено Решение 2010/634/ЕС, като беше определено общо за Съюза количество от 2 084 301 856 квоти за 2013 г. Предвиждаше се това количество да бъде намалявано ежегодно с коефициент на линейно намаление от 1,74 % с цел да се определи общото количество квоти, които да бъдат издавани през календарните години след 2013 г.
                  
               
                     (2)
                  
                  
                     С Директива (ЕС) 2018/410 на Европейския парламент и на Съвета (4) бе изменена Директива 2003/87/ЕО, за да се увеличи коефициентът на линейно намаление на 2,2 % от 2021 г. нататък, което се равнява на намаление с 43 003 515 на квотите, които да бъдат издавани в Съюза всяка година. Общото за Съюза количество квоти за 2021 г., определено в настоящото решение, се намалява с тази сума.
                  
               
                     (3)
                  
                  
                     На 1 февруари 2020 г. влезе в сила Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (5) („Споразумението за оттегляне“). В съответствие с член 127 от Споразумението за оттегляне Директива 2003/87/ЕО се прилага по отношение на и в Обединеното кралство до 31 декември 2020 г., когато ще приключи преходният период, определен в член 126 от Споразумението за оттегляне. Освен това, считано от края на преходния период, се прилага Протоколът към Споразумението за оттегляне за Ирландия/Северна Ирландия. В съответствие с член 9 от Протокола за Ирландия/Северна Ирландия и приложение 4 към него Директива 2003/87/ЕО продължава да се прилага спрямо и в Обединеното кралство по отношение на производството на електроенергия в Северна Ирландия. Вследствие на това емисиите от производството на електроенергия в Северна Ирландия продължават да са предмет на Директивата за СТЕ и след края на преходния период.
                  
               
                     (4)
                  
                  
                     Поради това количеството квоти за Съюза като цяло за 2021 г. следва да бъде изчислено въз основа на средногодишното количество квоти, издадени от сегашните държави членки в съответствие със съответните техни национални планове за разпределение през годините 2008—2012, както и средногодишното количество квоти за периода 2008—2012 г. (6), разпределено вследствие на инсталациите за производство на електроенергия в Северна Ирландия. Тъй като съответна инсталация в Северна Ирландия е произвеждала и електроенергия, и топлинна енергия през референтния период, средното годишно количество квоти, разпределени вследствие на производството на електроенергия от тази инсталация, се определя чрез приспадане на емисиите от производството на топлинна енергия като се използва горивната базова стойност за сравнение, използвана за определяне на безплатно разпределяните квоти.
                  
               
                     (5)
                  
                  
                     Освен това по силата на член 9а от Директива 2003/87/ЕО, и по-специално параграфи 1 и 4 от нея, общото за Съюза количество квоти за 2021 г. следва да бъде определено при отчитане на най-новите научни данни по отношение на потенциала за глобално затопляне на парниковите газове, както на изключването от СТЕ на ЕС на малки инсталации от Германия, Испания, Италия, Португалия, Словения, Франция, Хърватия, а също и от Исландия, в съответствие с член 27 от Директива 2003/87/ЕО.
                  
               
                     (6)
                  
                  
                     На горното основание количеството квоти по член 9 от Директива 2003/87/ЕО в Съюза като цяло за 2021 г. следва да възлезе на 1 571 583 007 квоти,
                  
               ПРИЕ НАСТОЯЩОТО РЕШЕНИЕ:
         
            Член 1
            Количеството квоти по член 9 от Директива 2003/87/ЕО в Съюза като цяло за 2021 г. възлиза на 1 571 583 007 квоти.
         
         
            Член 2
            Адресати на настоящото решение са държавите членки.
         
         
            Съставено в Брюксел на 16 ноември 2020 година.
            
               
                  За Комисията
               
               Frans TIMMERMANS
               
                  Изпълнителен заместник-председател
               
            
         
         
            (1)  ОВ L 275, 25.10.2003 г., стр. 32.
         
            (2)  Решение 2010/634/ЕС на Комисията от 22 октомври 2010 г. за уточняване на количеството квоти в Европейския съюз, които следва да бъдат издадени за 2013 г. по Европейската схема за търговия с емисии, както и за отмяна на Решение 2010/384/ЕС (ОВ L 279, 23.10.2010 г., стр. 34).
         
            (3)  Решение 2013/448/ЕС на Комисията от 5 септември 2013 г. относно националните мерки за изпълнение за преходното безплатно разпределяне на квоти за емисии на парникови газове в съответствие с член 11, параграф 3 от Директива 2003/87/ЕО на Европейския парламент и на Съвета (ОВ L 240, 7.9.2013 г., стр. 27).
         
            (4)  Директива (ЕС) 2018/410 на Европейския парламент и на Съвета от 14 март 2018 г. за изменение на Директива 2003/87/ЕО с цел засилване на разходоефективните намаления на емисии и на нисковъглеродните инвестиции, и на Решение (ЕС) 2015/1814 (ОВ L 76, 19.3.2018 г., стр. 3).
         
            (5)  Споразумение за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 7).
         
            (6)  С присъединяването на Хърватия към Съюза на 1 юли 2013 г. количеството квоти в Европейския съюз беше изчислено с вземане предвид на Хърватия съгласно точка 8 от приложение III към Акта относно условията за присъединяване на Република Хърватия и промените в Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия (ОВ L 112, 24.4.2012 г., стр. 21).